»
«བདུད་འདུལ་དྲག་མོའི་བརྒྱུད་འདེབས་བསྡུས་པ་ནི། » ན་མོ་གུ་དྷེ་བ་ཌཱཀྐི་ནཱི་ཡེ། ཆོས་སྐུ་སྣང་མཐའ་ལོངས་སྐུ་སྙིང་རྗེའི་གཏེར། །སྤྲུལ་སྐུ་པད་འབྱུང་རྒྱལ་ཡུམ་སཱ་ར་ཛ། །གནུབས་ཆེན་ཛྙཱ་ན་གཏེར་ཆེན་རྩ་གསུམ་གླིང་། །རྩ་བརྒྱུད་བླ་མ་རྣམས་ལ་གསོལ་བ་འདེབས། ཁྲོ་བོ་འཆོལ་བ་གསང་བདག་སེངྒེའི་སྒྲ། །རིག་སྔགས་ལྷ་མོ་བདུད་འདུལ་དྲག་མོ་དང་། །ཟབ་གཏེར་བཀའ་ཡི་སྲུང་མ་དམ་ཅན་སོགས། །རབ་འབྱམས་དཀྱིལ་འཁོར་ལྷ་ལ་གསོལ་བ་འདེབས། །དེ་ལྟར་གསོལ་བ་བཏབ་པའི་བྱིན་རླབས་ཀྱིས། །གནས་སྐབས་མཐར་ཐུག་བདུད་བཞི་གཡུལ་ངོ་ལས། །རྣམ་རྒྱལ་དཔའ་མོ་བདུད་འདུལ་ཌཱཀྐི་མའི། །གོ་འཕང་དམ་པ་ཚེ་འདིར་ཐོབ་གྱུར་ཅིག །«ཅེས་པའང་རྡོ་འབྲོང་བཙུན་པ་ཟུང་གིས་བསྐུལ་ངོར་ཁྱུང་པོ་སྔགས་པས་བྲིས།། »